Родина (Цанко Церковски)
Родино красна,
долино родна,
зорница ясна,
земице плодна!
 
Как те обичам,
как те бленувам;
как се увличам,
как се любувам
 
на твоите чудни
поля и ниви,
славеи будни,
цветя красиви.
 
На твоите дивни
извори, вади,
реки проливни,
сенки, прохлади.
 
На твойте вити
скали чутовни,
орли сърдити,
гори вековни.
 
На всичко, майко,
що си кърмила —
как те обичам,
родино мила!

Стихотворения